钦定古今图书集成/明伦汇编/家范典/第032卷
## 钦定古今图书集成/明伦汇编/家范典/第032卷

| 钦定古今图书集成 明伦汇编 第三十二卷 |

| |

钦定古今图书集成明伦汇编家范典

第三十二卷目录

母子部纪事二

家范典第三十二卷

《三国志孙礼传》：“礼字德达，涿郡容城人也。太祖平幽
州，召为司空军谋掾。初，丧乱时，礼与母相失，同郡马
台求得礼母，礼推家财尽以与台。台后坐法当死，礼
私导令逾狱自首。既而曰：‘臣无逃亡之义’。径诣刺奸
主簿温恢。恢嘉之，具白太祖，各减死一等。”

《骆统传》：统字公绪，会稽乌伤人也。父俊，官至陈相，为
袁术所害。统母改适，为华歆小妻，统时八岁，遂与亲
客归会稽。其母送之，拜辞上车，面而不顾，其母泣涕
于后，御者曰：“夫人犹在也。”统曰：“不欲增母思，故不顾
耳。”

《吕蒙传》：“蒙字子明，汝南富陂人也。少南渡，依姊夫邓
当。当为孙策将，数讨山越，蒙年十五六，窃随当击贼，
当顾见大惊，呵叱不能禁止。归以告蒙母，母恚欲罚
之。蒙曰：‘贫贱难可居，脱误有功，富贵可致。且不探虎
穴，安得虎子’？母哀而舍之。”

《甘宁传》：“宁字兴霸，巴郡临江人也。宁厨下儿曾有过，
走投吕蒙，蒙恐宁杀之，故不即还。后宁赍礼礼蒙母，
临当与升堂，乃出厨下儿还宁，宁许蒙不杀，斯须还
船，缚置桑树，自挽弓射杀之，毕，敕船人更增舸缆，解
衣卧船中。蒙大怒，击鼓会兵，欲就船攻宁。宁闻之，故
卧不起。蒙母徒跣出谏蒙曰：‘至尊待汝如骨肉，属汝
以大事，何有以私怒而攻杀甘宁？宁死之日，纵至尊
不问汝，是为臣下非法’。”蒙素至孝，闻母言，即豁然意
释。自至宁船，笑呼之曰：“兴霸老母，待卿食急上。”宁涕
泣歔欷曰：“负卿！”与蒙俱还，见母，欢宴竟日。

《杨阜传》注：《烈女传》：“姜叙母者，天水姜伯奕之母也。建
安中，马超攻冀，害凉州刺史韦康，州人凄然，莫不感
愤。叙为抚夷将军，拥兵屯历。叙姑子杨阜，故为康从
事，同等十馀人皆略属超，阴相结为康报仇。未有间，
会阜妻死，辞超宁归西。因过至历，候叙母，说康被害
及冀中之难，相对泣良久，姜叙举室感悲。叙母曰：‘咄！
伯奕韦使君遇难，岂一州之耻，亦汝之负，岂独义山
哉！汝无顾我事，淹变生人，谁不死？死国忠义之大者，
但当速发，我自为汝当之，不以馀年累汝也’。”因敕叙
与阜参议，许诺。分人传语乡里尹奉、赵昂及安定梁
宽等，令叙先举兵叛超。超怒，必自来击叙。宽等因从
后闭门。约誓已定，叙遂进兵入卤，昂、奉守祁山。超闻，
果自出击叙，宽等从后闭冀门。超失据过卤，叙守卤，
超因进至历。历中见超往，以为叙军还。又传闻超已
走奔汉中，故历无备。及超入历执叙母，母怒骂超，超
被骂，大怒，即杀叙母及其子，烧城而去。阜等以状闻，
太祖甚嘉之，手令褒扬。

《陈武传》：“武合肥战死，子修黄龙元年卒。弟表，武庶子
也。修亡后，表母不肯事修母。表谓其母曰：‘兄不幸早
亡，表统家事，当奉嫡母。母若能为表屈情承顺嫡母
者，是至愿也。若母不能，直当出别居耳’。”表于大义，公
正如此。由是二母感悟雍穆。

《陆绩传》：绩年六岁，于九江见袁术。术出橘，绩怀三枚
去，拜辞堕地。术谓曰：“陆郎作宾客而怀橘乎？”绩跪答
曰：“欲归遗母。”术大奇之。

《孙登传》：初，登所生庶贱，徐夫人少有母养之恩。后徐
氏以妒废处吴，而步夫人最宠，步氏有赐，登不敢辞，
拜受而已。徐氏使至，所赐衣服，必沐浴服之。登将拜
太子，辞曰：“本立而道生，欲立太子，宜先立后。”权曰：“卿
母安在？”对曰：“在吴。”权默然。

《魏志武宣卞皇后传》：“后，文帝母也。文帝为太子，左右
长御贺后曰：‘将军拜太子，天下莫不欢喜，后当倾府
藏赏赐。后曰：‘王自以丕年大，故用为嗣。我但当以免
无教导之过为幸耳，何为当重赐遗乎？长御还，具以
语太祖，太祖悦曰：怒不变容，喜不失节，故是最为难’’。”
《王修传》：“修年七岁丧母，母以社日亡。来岁邻里社，修”
感念母哀甚，邻里闻之，为之罢社。

《司马芝传》：芝少为书生，避乱荆州，于鲁阳山遇贼，同
行者皆弃老弱走，芝独坐守老母，贼至以刃临芝，芝
叩头曰：“老母惟在诸君。”贼曰：“此孝子也，杀之不义。”遂
得免害，以鹿车推载母居南方十馀年，躬耕守节。
《文昭甄皇后传》：后三岁失父。后天下兵乱，加以饥馑，
百姓皆卖金银珠玉宝物，时后家大有储糓，颇以买
之。后年十馀岁，白母曰：“今世乱而多买宝物，匹夫无
罪，怀宝为罪。又左右皆饥乏，不如以糓振给亲族邻里，广为恩惠也。”举家称善，即从后言。

《张辽传》：“孙权复叛，遣辽还屯合肥，进辽爵都乡侯，给
辽母舆车及兵马，送辽家诣屯。敕辽母至，导从出迎。
所督诸军将吏皆罗拜道侧，观者荣之。又特为辽母
作殿。”

《夏侯尚传》：清河王经，冀州名士。甘露中为尚书，坐高
贵乡公事诛。始，经为郡守，经母谓经曰：“汝田家子，今
仕至二千石，物太过不祥，可以止矣。”经不能从，历二
州刺史，司隶校尉，终以致败。

《蜀志先主传》：“先主少孤，与母贩履织席为业。年十五，
母使行学，与同宗刘德然、辽西公孙瓒俱事故九江
太守同郡卢植。”

《诸葛亮传》：先主屯新野，徐庶见先主，先主器之。会曹
公获庶母，庶辞先主而指其心曰：“本欲与将军共图
霸王之业者，以此方寸之地也。今已失老母，方寸乱
矣，无益于事，请从此别。”遂诣曹公。

《姜维传》：“维字伯约，天水冀人也。少孤，与母居。建兴六
年，诸葛亮军向祁山，时天水太守适出案行，维从行
太守闻蜀军至而诸县响应，疑维异心，于是夜亡保
上邽。维追迟至城，门闭不纳。维还冀，冀亦不入维故，
维遂与母相失。”

《吕布传》：太祖之禽宫也，问宫欲活老母及女不，宫对
曰：“宫闻孝治天下者不绝人之亲，仁施四海者不乏
人之祀，老母在公不在宫也。”太祖召养其母，终其身，
嫁其女。

《容斋续笔》：马超叛汉，杀刺史太守。凉州参军杨阜，出
见姜叙，乃与赵昂合谋。超取昂子月为质，昂谓妻异
曰：“当柰月何？”异曰：“雪君父之大耻，丧元不足为重，况
一子哉！”超袭历城，得叙母。母骂之曰：“汝背父杀君，天
地岂久容汝，敢以面目视人乎？”超杀之，月亦死。
《魏志》：东阿王植，太后少子，最爱之。后植犯法，为有司
所奏，文帝令太后弟子奉车都尉兰持公卿议白太
后。太后曰：“不意此儿所作如是。汝还语帝，不可以我
故坏国法。”及自见，帝不以为言。

《魏略》：“杜畿在荆州数岁，继母亡后，以三辅开通，负其
母丧北归。”

初，植未到关，自念有过，宜当谢帝，乃留其从宫著关
东单将两三人，微行入见清河长公主，欲因主谢。而
关吏以闻，帝使人逆之，不得见。太后以为自杀也，对
帝泣。会植科头负𫓧锧诣阙下，帝及太后乃喜。及见
之，帝犹严颜色，不与语，又不使冠履，植伏地泣涕，太
后为不乐，诏乃听复王服。

文帝以郭后无子，诏使子养明帝。明帝以母不以道
终，意甚不平。后不获已，乃敬事郭后，旦夕因长御问
起居。郭后亦自以无子，遂加慈爱。

《魏末传》：“明帝讳叡，字元仲，文帝太子。以其母废，未立
为嗣。文帝与俱猎，见子母鹿，文帝射其母，应弦而倒。
复令帝射其子，帝置弓泣曰：‘陛下已杀其母，臣不忍
复杀其子’。文帝曰：‘好语动人心’。遂定为嗣。是为明帝。”
《世语》：“王经为江夏太守，大将军曹爽附绢二十匹，令
交市于吴。经不发书，弃官归。母问归状，经以实对。母”
以经典兵马而擅去对送，吏杖经五十，爽闻，不复罪。
《汉晋春秋》，经被收，辞母，母颜色不变，笑而应曰：“人谁
不死？往所以不止汝者，恐不得其所也。以此并命，何
恨之有哉！”

《孙盛杂记》：“初，姜维诣亮，与母相失。后得母书，令求当
归。维曰：‘良田百顷，不在一亩；但有远志，不在当归’。”
《苏氏家语》：“魏程坚字谋甫，南阳人。磨镜养母。母丧哀
号，枥下有马，每闻坚哭，辄泪出，暂辍刍草。”

《会稽先贤传》：“阚泽字德润，在母胞八月，叱声震外。”
《广州先贤传》：罗威性至孝，遇寒常以身温席，母乃寝。
夏月必撤帐而卧，曰：“吾供蚊蚋，恐去啮老母也。”
《祖台志》怪吴中书郎咸冲至孝，母王氏失明，冲暂行，
敕婢为母作食，乃取蛴螬虫蒸食之，王氏甚以为美，
不知是何物。儿还，王氏语曰：“汝行后，婢进吾一食，甚
甘美极，然非鱼非肉，汝试问之。”既而问婢，婢服实是
蛴。螬冲抱母恸哭，母目霍然开明。

《晋书王祥传》：“祥字休征，琅邪临沂人，汉谏议大夫吉
之后也。祖仁，青州刺史。父融，公府辟不就。祥性至孝，
早丧亲，继母朱氏不慈，数谮之，由是失爱于父。每使
扫除牛下，祥愈恭谨。父母有疾，衣不解带，汤药必亲
尝。母尝欲生鱼，时天寒冰冻，祥解衣将剖冰求之，冰
忽自解，双鲤跃出，持而归。母又思雀炙，复有黄雀数
十，飞入其幕，复以供母。乡里惊叹，以为孝感所致焉。
有丹柰结实，母命守之，每风雨，辄抱树而泣。其笃孝
纯至如此。汉末遭乱，扶母携弟览避地庐江，隐居三
十馀年，不应州郡之命。母终，居丧毁瘁，杖而后起。”
《山涛传》：“涛字巨源，早孤居贫。魏帝尝赐景帝春服，帝
以赐涛。又以母老，并赠藜杖一枚。及武”帝受禅，入为
侍中，迁尚书，以母老辞职。诏曰：“君虽乃心在于色养，
然职有上下，旦夕不废医药，且当割情，以隆在公。”涛心求退，表疏数十上，久乃见听。帝以涛清俭，无以供
养，特给日契，加赐床帐茵褥，礼秩崇重，时莫为比。后
除太常卿，以疾不就。会遭母丧，居乡里。涛年逾耳顺，
居丧过礼，负土成坟，手“植松柏。”

《李熹传》：“宣帝辟熹为太傅属，固辞疾，郡县扶舆上道，
时熹母疾笃，乃窃逾泫氏城而徒还，遂遭母丧。论者
嘉其志节。”

《傅宣传》：“宣年六岁丧继母，哭泣如成人，中表异之。”
《阎缵传》：缵父卒，继母不慈，缵恭事弥谨，而母疾之愈
甚，乃诬缵盗父时金宝，讼于有司，遂被清议。十馀年，
缵无怨色，孝谨不怠，母后意解。

《潘岳传》：岳性轻躁，趋势利。其母数诮之曰：“尔当知足
而干没不已乎。”而岳终不能改。孙秀为小史给岳，而
狡黠自喜。岳恶其为人，数挞辱之。及赵王伦辅政，秀
遂诬岳为乱，诛之，夷三族。岳将诣市，与母别曰：“负阿
母。”

《裴秀传》：秀少好学，有风操，八岁能属文。叔父徽有盛
名，宾客甚众。秀年十岁，有诣徽者，出则过秀。然秀母
贱，嫡母宣氏不之礼，尝使进馔于客，见者皆为之起。
秀母曰：“微贱如此，当应为小儿故也。”宣氏知之，后遂
止。

《卫玠传》：玠好言元理，其后多病体羸，母恒禁其语。璪
为散骑侍郎，内侍怀帝。玠以天下大乱，欲移家南行，
母曰：“我不能舍仲宝去也。”玠启论深至，为门户大计，
母涕泣从之。临别，玠谓兄曰：“在三之义，人之所重。今
可谓致身之日，兄其勉之。”乃扶舆母转至江夏
扶风。《武王骏传》：骏有孝行，母伏太妃，随兄亮在官，骏
常涕泣思慕。若闻有疾，辄忧惧不食，或时委官定省。
《苻融载记》：“融性至孝，初屇冀州，遣使参问其母动止，
或日有再三。坚以为烦，月听一使。”

《王裒传》：裒母性畏雷。母没，每雷辄到墓，曰：“裒在此。”
《高嵩传》：嵩父悝少孤，事母以孝闻。年十三，值岁饥，悝
菜蔬不餍，每致甘肥于母。抚幼弟以友爱称。

《叶延传》：“叶延性孝，母病五日不食，叶延亦不食。”
《罗企生传》：企生多才艺，殷仲堪引为功曹，累迁武陵
太守。未之郡，而桓元攻仲堪，仲堪败，元至荆州，人士
无不诣者，企生独不往，元遂害之。先是，元以裘遗企
生母胡氏，及企生遇害，即日焚裘。

《刘聪载记》：聪，元海第四子也。既杀其兄和，即尊元海
妻单氏曰皇太后。单氏姿色绝丽，聪烝焉。单即乂之
母也，乂屡以为言，单氏惭恚而死，聪悲悼无已。
《石勒载记》：勒力耕，每闻鞞铎之音，归以告其母，母曰：
“作劳耳鸣，非不祥也。”

《苻坚载记》：坚以苻融为大将军，代猛为冀州牧。融将
发，坚祖于灞东，奏乐赋诗。坚母苟氏以融少子，甚爱
之，比发，三至灞上。其夕又窃如融所，内外莫知。是夜，
坚寝于前殿，魏延上言：“天市南门屏内后妃星失明，
左右阍寺不见，后妃移动之象。”坚推问知之，惊曰：“天
道与人，何其不远。”遂重星官。

《沮渠蒙逊载记》：“蒙逊母车氏疾笃，蒙逊升南景门，散
钱以赐百姓。下书曰：‘孤庶凭宗庙之灵，乾坤之祐，济
否剥之运会，拯遗𥟖之荼蓼，上望埽清氛秽，下冀保
宁家福。而太后不豫，涉岁弥增，将刑狱枉滥，众有怨
乎？赋役繁重，时不堪乎？群望不絜，神所谴乎？内省诸
身，未知罪之攸在。可大赦殊死已下’。”俄而车氏死。
《谢朗传》：朗善言元理，文义艳发，名亚于元。总角时，病
新起，体甚羸，未堪劳，于叔父安前与沙门支遁讲论，
遂至相苦。其母王氏再遣信令还，安欲留，使竟论，王
氏因出云：“新妇少遭艰难，一生所寄，惟在此儿。”遂流
涕携朗去。安谓坐客曰：“家嫂辞情慷慨，恨不使朝士
见之。”

《朱序传》：序镇襄阳，苻坚遣其将苻丕等率众围序，序
固守，贼粮将尽，率众苦攻之。初，苻丕之来攻也，序母
韩自登城履行，谓西北角当先受敝，遂领百馀婢并
城中女丁，于其角斜筑城二十馀丈。贼攻西北角果
溃，众便固新筑城，丕遂引退，襄阳人谓此城为“夫人
城。”

《荀羡传》：羡字令则，清和有准。才年七岁，遇苏峻难，随
父在石头，峻甚爱之，恒置膝上。羡阴白其母曰：“得一
利刀子，足以杀贼。”母掩其口曰：“无妄言。”

《刘惔传》：惔少清远，有标奇。与母任氏寓居京口，家贫，
织芒𪨗以为养，虽荜门陋巷，晏如也。人未知识，惟王
导深器之。后稍知名，论者比之袁羊。惔喜，还告其母。
其母聪明妇人也，谓之曰：“此非汝比，勿受之。”又有方
之范汪者，惔复喜，母又不听。及惔年德转升，论者遂
比之荀粲。

《韩伯传》：伯字康伯。母殷氏，高明有行，家贫。窭伯年数
岁，至大寒，母方为作襦，令伯捉熨斗而谓之曰：“且著
襦，寻当作复裈。”伯曰：“不复须。”母问其故，对曰：“火在斗
中而柄尚热，今既著襦，下亦当煖。”母甚异之。

《庾阐传》：“阐少随舅孙氏渡江，母随兄肇为安乐长史在项城。永嘉末，为石勒所陷，阐母亦没。阐不栉沐，不
婚宦，绝酒肉垂二十年，邻亲称之。”

《何无忌母刘氏传》：“刘氏，征虏将军建之女也。少有志
节。弟牢之为桓元所害，刘氏每御之，常思报复。及无
忌与刘裕谋，而刘氏察其举厝有异，喜而不言。会无
忌夜于屏风里制檄文，刘氏潜以器覆烛，徐登梯于
屏风上窥之。既知，泣而抚之曰：‘我不如东海吕母明
矣。既孤其诚，常恐寿促。汝能如此，吾之仇耻雪矣’。因”
问其同谋，知事在裕，弥喜，乃说桓元必败、义师必成
之理，以劝勉之，后果如其言。

《羊祜传》：“祜前母孔融女，生兄发，官至都督淮北护军。
初，发与祜同母兄承俱得病，祜母度不能两存，乃专
心养发，故得济，而承竟死。”

《周𫖮母李氏传》：“李氏字络秀，汝南人也。生𫖮及嵩、谟。
而𫖮等既长，络秀谓之曰：‘我屈节为汝家作妾门户
计耳。汝不与我家为亲亲者，吾亦何惜馀年’。𫖮等从
命，由此李氏遂得为方雅之族。中兴时，𫖮等并列显
位。尝冬至置酒，络秀举觞赐三子曰：‘吾本渡江，托足
无所，不谓尔等并贵，列吾目前，吾复何忧’？嵩起曰：‘恐
不如尊旨。伯仁志大而才短，名重而识暗，好乘人之
弊，此非自全之道。嵩性抗直，亦不容于世。唯阿奴碌
碌，当在阿母目下耳。阿奴，谟小字也’。”后果如其言。
《羊耽妻辛氏传》：“辛氏，字宪英，陇西人，魏侍中毗之女
也。锺会为镇西将军，将行，请其子琇为参军。宪英忧
曰：‘他日吾为国家忧，今日难至吾家矣’。”琇固请于文
帝，帝不听。宪英谓琇曰：“行矣，戒之！古之君子，入则致
孝于亲，出则致节于国，在职思其所司，在义思其所
立，不遗父母忧患而已。军旅之间，可以济者，其唯仁
恕乎！”会至蜀果反，琇竟以全归。

《陶侃母湛氏传》：湛氏，豫章新淦人也。初，侃父丹娉为
妾，生侃而陶氏贫贱，湛氏每纷绩资给之，使交结胜
己。侃少为寻阳县吏，尝监鱼梁，以一坩鲊遗母，湛氏
封鲊及书，责侃曰：“尔为吏，以官物遗我，非唯不能益
吾，乃以增吾忧矣。”鄱阳孝廉范逵寓宿于侃，时大雪，
湛氏乃彻所卧新荐，自锉给其马，又密截发卖与邻
人供肴馔。逵闻之，叹息曰：“非此母不生此子。”侃竟以
功名显。

《陶侃传》：“逵过侃时，仓卒无以待宾，其母乃截发得双
髲，以易酒肴，虽仆从亦过所望。后为江夏太守，加鹰
扬将军。侃备威仪，迎母官舍，乡里荣之。”

《赵至传》：“至字景真，代郡人也。寓居洛阳缑氏令初到
官，至年十三，与母同观。母曰：‘汝先世本非微贱，世乱
流离，遂为士伍耳，尔后能如此不’？至感母言，诣师受
业。后又将远学，母禁之，至遂阳狂走三五里，辄追得
之。后占户辽西，辽西举郡计吏到洛，与父相遇，时母
已亡，父欲令其宦立，弗之告，仍戒以不归，至乃还辽”
西。幽州三辟部从事，断九狱，见称精审。太康中，以良
吏赴洛，方知母亡。初，至自耻士伍，欲以宦学立名，期
于荣养。既而其志不就，号愤恸哭，欧血而卒，时年三
十七。

《温峤传》：“元帝初镇江左，刘琨诚系王室，以峤奉表劝
进。峤至，帝除散骑侍郎。初，峤欲将命，其母崔氏固止
之，峤绝裾而去。其后母亡，峤阻乱不获归葬，由是固
让不拜，苦请北归。诏三司八坐议其事，皆曰：昔伍员
志复私仇，先假诸侯之力，东奔阖闾，位为上将，然后
鞭荆王之尸。若峤以母未葬没在胡虏者，乃应竭其
智谋，仰凭皇灵，使逆寇冰消，反哀墓次。岂可稍以乖
嫌，废其远图哉！”峤不得已，乃受命。

《慕容垂妻段氏传》：段氏，字元妃。垂既僭位，拜为皇后。
垂立其子宝为太子也。元妃谓垂曰：“太子姿质雍容，
柔而不断，承平则为仁明之主，处难则非济世之雄。
陛下托之以大业，妾未见克昌之美。辽西高阳二王，
陛下儿之贤者，宜择一以树之。赵王麟奸诈负气，常
有轻太子之心，陛下一旦不讳，必有难作。此陛下之
家事，宜深图之。”垂不纳。宝及麟闻之，深以为恨。其后
元妃又言之，垂曰：“汝欲使我为晋献公乎？”元妃泣而
退，告季妃曰：“太子不令群下所知，而主上比吾为骊
戎之女，何其苦哉！主上百年之后，太子必亡社稷。范
阳王有非常器度，若燕祚未终，其在王乎！”垂死，宝嗣
伪位，遣麟逼元妃曰：“后常谓主上不能嗣守大统，今
竟何如？宜早自裁，以全段氏。”元妃怒曰：“汝兄弟尚逼
杀母，安能保守社稷！吾岂惜死，念国灭不久耳！”遂自
杀。宝议以元妃谋废嫡统，无母后之道，不宜成丧，群
下咸然之。伪中书令畦邃大言于朝曰：“子无废母之
义，汉之安思阎后，亲废顺帝，犹配飨安皇，先后言虚
实尚未可知，宜依阎后故事。”宝从之。其后麟果作乱，
宝亦被杀。德复僭称尊号，终如元妃之言。

《阮籍传》：有司言有子杀母者，籍曰：“嘻！杀父乃可至杀
母乎。”坐者怪其失言。帝曰：“杀父天下之极恶，而以为
可乎。”籍曰：“禽兽知母而不知父。杀父，禽兽之类也，杀
母，禽兽之不若。”众乃悦服《鸠摩罗什传》：罗什，天竺人也，世为国相。父鸠摩罗炎，
聪懿有大节，将嗣相位，乃辞避出家，东度葱岭，龟兹
王闻其名，郊迎之，请为国师。王有妹年二十，才悟明
敏，诸国交娉，并不许。及见炎，心欲当之，王乃逼以妻
焉。既而罗什在胎，其母慧解倍常，及年七岁，母遂与
俱出家。罗什从师受经，日诵千偈，偈有三十二字，凡
三万二千言，义亦自通。年十二，其母携到沙勒，国王
甚重之，遂停沙勒。年二十，龟兹王迎之还国，广说诸
经，四远学徒莫之能抗。有顷，罗什母辞龟兹王往天
竺，留罗什住，谓之曰：“方等深教，不可思议，传之东土，
惟尔之力。但于汝无利，其可如何？”什曰：“必使大化流
传，虽苦而无恨。”母至天竺，道成进登第三果。西域诸
国咸伏罗什神儁，每至讲说，诸公皆长跪坐侧，令罗
什践而登焉。

《朱修之传》：修之者，刘义隆司徒从事中郎，守滑台，安
颉围之，其母在家，乳汁忽出，母号恸，告家人曰：“我年
老，非复有乳汁之时，今忽如此，儿必没矣。”果以其日
为颉所擒。

《卞壸传》：“壸字望之，济阴冤句人也。转御史中丞。忠于
事上，权贵屏迹。时淮南小中正王式继母前夫终，更
适式父。式父终丧服讫，议还前夫家。前夫家亦有继
子，奉养至终，遂合葬于前夫。式自云：父临终，母求去，
父许诺。于是制出母齐衰期。壸奏曰，就如式父临终
许诺必也。正名依礼，为无所据。若夫有命，须显七出”
之责，当存时弃之，无缘以绝义之妻留家制服。若式
父临困谬乱，使去留自由者，此必为相，要以非礼，则
存亡无所得从，式宜正之以礼。魏颗父命不从其乱，
陈干昔欲以二婢子殉，其子以非礼不从，《春秋礼记》
善之。并以妾媵犹正以礼，况其母乎！式母于夫，生事
奉终，非为既绝之妻；夫亡制服，不为无义之妇，自云
守节，非为更嫁。离绝之断，在夫没之后。夫之既没，是
其从子之日，而式以为出母，此母以子出也。致使存
无所容居，没无所托地，寄命于他人之门，埋尸于无
名之冢。若式父亡后，母寻没，于式家必不以为出母
明矣。许诺之命一耳，以为母于同居之时，至没前子
之门而不以为母，此为制离绝于二居，裁出否于意
断，离绝之断，非式而谁？假使二门之子，皆此母之生
母，恋前子，求去求绝，非礼于后家，还反又非礼于前
门。去不可去，还不可还，则为无寄之人也。式必内尽
匡谏，外极防闲，不绝明矣。何至守不移于至亲，略情
礼于假继乎？继母如母，圣人之教；式为国士，闺门之
内，犯“礼违义，开辟未有，于父则无追亡之善，于母则
无孝敬之道。存则去留自由，亡则合葬路人，可谓生
事不以礼，死葬不以礼”者也。亏损世教，不可以居人
伦诠正之任。案侍中、司徒、临颍公组，敷宣五教，实在
任人，而含容违礼，曾不贬黜。扬州大中正、侍中、平望
亭侯煜，淮南大中正、散骑侍郎弘，显执邦“论，朝野取
信，曾不能率礼正违，崇孝敬之教，并为不胜其任。”请
以见事免组、煜、弘官，大鸿胪，削爵土。廷尉结罪疏奏，
诏特原组等，式付乡邑清议，废弃终身。

苏峻为乱称兵，壸都督大桁东诸军事，与峻大战，为
峻所破，死之。二子眕、盱，见父没，相随赴贼，同时见害。
眕母裴氏抚二子尸，哭曰：“父为忠臣，汝为孝子，夫何
恨乎！”

《世说新语》：“王祥事后母朱夫人甚谨，尝在别床眠，母
自往暗斫之，值祥私起，空斫得被。既还，知母憾之不
已，因跪前请死。母于是感悟，爱之如己子。”

“吴郡陈遗，性至孝，母好食铛底焦饭，遗作郡主簿，恒
装一囊，每煮食，辄贮录焦饭，归以遗母。后值孙恩贼
出，吴郡袁府君即日便征，遗已聚敛得数斗焦饭，未
展，归家遂带以从军，战于沪渎。军败人散，逃走山泽，
皆多饥死，遗独以焦饭得活。时人以为纯孝之报。”
《宋射孝子传》：“孙恩乱，遗母昼夜泣忆遗，目为失明，耳
为无闻。”遗还入，再拜号泣，母目豁明。

《汉晋春秋》：初，甄后之诛，由郭后之宠。及殡，令被发覆
面，以糠塞口。遂立郭后，使养明帝。帝知之，心常怀忿，
数泣问甄后死状。郭后曰：“先帝自杀，何以责问我？且
汝为人子，可追仇死父，为前母枉杀后母邪？”明帝怒，
遂逼杀之，敕殡者使如甄后故事。

《陈留志》：“李铨，平丘人，有至行。”铨兄前母子后母甚不
爱之，而衣食皆使下铨。铨始五岁，觉己衣服胜兄，即
脱不著，须兄得己同，然后服之，其母遂不得有偏。
《蜀志》：“有孝子隗通，为母汲江裔水，天为出。平石生江
中，今石在马湖江。而孝子吴顺养母，赤乌巢其门。”
《吴录》：“孟仁，字恭武，江夏人也。本名宗避皓，字易焉。少
从南”阳李肃学，其母为作厚蓐大被。或问其故，母曰：
“小儿无德致客，学者多贫，故为广被，庶可得与气类
接也。”其读书夙夜不懈，肃奇之，曰：“卿，宰相器也。”初为
骠骑将军朱据军吏，将母在营，既不得志，又夜雨屋
漏，因起涕泣以谢其母。母曰：“但当勉之，何足泣也！”据
亦稍知之。除为盐池司马。自能结网，手以捕鱼，作鲊寄母，母因以还之，曰：“汝为鱼官，而以鲊寄我，非避嫌
也。”迁吴令，时皆不得将家之官。每得时物，未以寄母，
常不先食。及闻母亡，犯禁委官，语在《权传》，特为减死
一等，复使为官，盖优之也。

《楚国先贤传》：“宗母嗜笋，冬节将至时笋尚未生。宗入
竹林哀叹，而笋为之出，得以供母，皆以为至孝之所
致感。”

《西京杂记》：“会稽人顾翱，少失父，事母至孝。母好食雕
胡饭，常率子女躬自采撷，还家导水凿川，自种供养，
每有赢储。家亦近太湖，湖中后自生雕胡，无复馀草，
虫鸟不敢至焉，遂得以为养。郡县表其闾舍。”

《会稽典录》：孙策功曹魏腾以迕意见谴，将杀之。士大
夫忧恐，计无所出。夫人乃倚大井而谓策曰：“汝新造
江南，其事未集，方当优贤礼士，舍过录功。魏功曹在
公尽规，汝今日杀之，则明日人皆叛汝。吾不忍见祸
之及，当先投此井中耳。”策大惊，遽释腾。夫人智略权
谲，类皆如此。

《世语》：“鲍出字文才，京兆新丰人也。少游侠。兴平中，三
辅乱，出与老母兄弟五人家居本县，以饥饿留其母
守舍，相将行采蓬实，合得数升，使其二兄初雅及其
弟成持归，为母作食，独与小弟在后采蓬。初等到家，
而啖人贼数十人，已略其母，以绳贯其手掌驱去，初
等怖恐，不敢追逐。须臾，出从后到，知母为贼所略，欲”
追贼，兄弟皆云：“贼众当如何？”出怒曰：“有母，而使贼贯
其手，将去煮啖之，用活何为！”乃攘臂结衽独追之。行
数里及贼，贼望见出，乃共布列待之。出到回，从一头
斫贼四五人，贼走，复合聚围出。出跳越围斫之，又杀
十馀人。时贼分布驱出母前去，贼连击出，不胜，乃走，
与前辈合。出复追击之，还见母与比舍妪同贯相连，
出遂复奋击贼。贼问出曰：“卿欲何得？”出责数贼，指其
母以示之。贼乃解还出母，比舍妪独不解，遥望出求
哀。出复斫贼。贼谓出：“已还，卿母何为不止？”出又指求
哀妪：“此我嫂也。”贼复解还之。出得母还，遂相扶侍客
南阳。建安五年，关中始开，出来北归，而其母不能步
行，兄弟欲共舆之。出以舆车历山险危，不如负之安
稳，乃以笼盛其母，独自负之到乡里。乡里士大夫嘉
其孝烈，欲荐州郡。郡辟召出。出曰：“田民不堪冠带。”至
青龙中，母年百馀岁乃终。出时年七十馀，行丧如礼，
于今年八九十，才若五六十者。

《梓潼士女志》：李馀，涪人。父早世，兄夷杀人亡命，母慎
当死。馀年十三，问人曰：“兄弟相代能免母否？”人曰：“趣
得一人耳。”馀乃诣吏乞代母死。吏以馀年小，不许，馀
因自死。吏以白令，令哀伤，言郡，郡上尚书，天子与以
财币，图画府廷。

季姜，梓潼文氏女，将作大匠广汉王敬伯夫人也。少
读《诗》《礼》。敬伯前夫人有子博、女纪、流二人，季姜生康
稚芝，女始、示凡前后八子，抚育恩爱，亲继若一。堂纪
流出适，分己侍婢给之。博好写书，姜手为作衮。于是
门内相化，动行推让。博妻犍为杨进及博子遵妇蜀
郡张叔纪，服姑之教，皆有贤训，号之“三母”堂亡，义敕
康稚芝妇事杨进如舅姑，中外则之，皆成令德。季姜
年八十一卒，四男弃官行服，四女亦从官舍交赴，内
外官冕百有馀人，当时荣之。王氏遂世兴。〈亡义二字原本疑误〉
《小名录》：桓循少为元所侮，每言论常鄙薄之，循深以
为憾。及元将篡，循请于母庾夫人计袭元。庾曰：“灵宝
视我为骨肉，忍相图耶？”循乃止。

《宋书孝懿萧皇后传》，孝穆后殂，孝皇帝娉后为继室。
高祖受晋禅，后称太后。上以恭孝为行，奉太后素谨。
及即大位，春秋已高，每旦入朝太后，未尝失时刻。
《文帝袁皇后传》，后适太祖生子劭，自详视之，驰白太
祖，“此儿形貌异常，必破国亡家，不可举。”太祖狼狈至
后殿户外，手拨幔禁之，乃止。

《文帝路淑媛传》：淑媛以色貌选入后宫，生孝武帝。世
祖即位，奉尊号曰皇太后，宫曰崇宪。太后，居显阳殿。
上于闺房之内，礼敬甚寡，有所御幸，或留止太后房
内。故民间諠然，咸有丑声。宫掖事秘，莫能辩也。
《衡阳文王义季传》：队主续丰，母老家贫，无以充养，遂
断不食肉。义季哀其志，给丰每月白米二斛，钱一千。
并制“丰啖肉。”

《长沙景王道怜传》宗室：遐字彦道，与嫡母殷养女云
敷私通，殷每禁之。殷暴病卒，未大殓，口鼻流血，疑遐
潜加毒害，为有司所纠，世祖徙之始安郡。永光中得
还。太宗世，历黄门侍郎，都官尚书，吴郡太守。遐人才
甚凡，自讳名，常对宾客曰：“孝武无道，枉我杀母。”其顽
𫘤若此。

《谢瞻传》瞻弟。字宣镜，幼有殊行。年数岁，所生母郭
氏，久婴痼疾，晨昏温凊，和药捧膳，不阙一时，勤容戚
颜，未尝暂改。恐仆役营疾懈倦，躬自执劳。为母病畏
惊，微践过甚。一家尊卑感“至性”咸纳履而行，屏气
而语，如此者十馀年。

将军闳共杀昙洛等五人，诣官归罪，见原。”

《周朗传》：“朗为庐陵内史，郡后荒芜，频有野兽。母薛氏
欲见猎，朗乃合围纵火，令母观之。火逸，烧郡廨，朗悉
以秩米起屋，偿所烧之限。称疾去官，遂为州司所纠，
还都，谢世祖曰：‘州司举臣愆失，多有不允。臣在郡，虎
三食人，虫鼠犯稼，以此二事上负陛下’。上变色曰：‘州
司不允，或可有之，虫虎之灾，宁关卿小物’。”朗寻丁母
艰，有孝性，每哭必恸，其馀颇不依居丧常节。大明四
年，上使有司奏其居丧无礼，请加收治。诏曰：“朗悖礼
利口，宜令翦戮，微物不足乱典刑，特锁付边郡。”于是
传送宁州，于道杀之，时年三十六。

《何子平传》：子平事母至孝，扬州辟从事史，月俸得白
米，辄货市粟麦。人或问曰：“所利无几，何足为烦？”子平
曰：尊老在东，不办常得生米，何心独飨白粲。每有赠
鲜肴者，若不可寄致其家，则不肯受。母本侧庶，籍注
失实，年未及养而籍年已满，便去职归家。时镇军将
军顾觊之为州上纲，谓曰：“尊上年实未八十，亲故所
知，州中差有微禄，当启相留。”子平曰：“公家正取信黄
籍，籍年既至，便应扶侍私庭，何容以实年未满，苟冒
荣利？”且归养之愿，又切微情。觊之又劝令以母老求
县，子平曰：“实未及养，何假以希禄？”𫖮之益重之。既归
家，竭身运力，以给供养。元嘉三十七年，元凶弑逆，随
王诞入讨，以为行参军。子平废己受职，事宁自解。末
除吴郡海虞令。县禄唯以养母一身，而妻子不犯一
毫。人或疑其俭薄，子平曰：“希禄本在养亲，不在为己。”
问者惭而退。母丧去官，哀毁逾礼，每至哭踊，顿绝方
苏。值大明末，东土饥荒，继以师旅，八年不得营葬，昼
夜号绝擗踊不阕俄顷，叫慕之音，常如袓括之日。冬
不衣絮，暑避清凉，日以数合米为粥，不进盐菜。所居
屋败，不蔽雨日。兄子伯兴采伐茅竹，欲为葺治，子平
不肯曰：“我情事未申，天地一罪人耳，屋何宜覆？”蔡兴
宗为会稽太守，甚加旌赏。泰始六年，为营冢椁。子平
居丧，毁甚，困瘠逾久，及至免丧，支体殆不相属。
《何承天传》：承天，东海郯人也，五岁失父。母徐氏，广之
姊也，聪明博学，故承天幼渐训义，儒史百家莫不该
览。

承天，补南台治书侍御史。谢晦镇江陵，请为南蛮长
史。时有尹嘉者，家贫，母熊自以身贴钱为嘉偿责，坐
不孝当死。承天议曰：“被府宣令普议尹嘉大辟事，称
法吏葛滕签母告子不孝欲杀者，许之法云谓违犯
教令，敬恭有亏，父母欲杀，皆许之。其所告惟取信于
所求而许。谨寻事原心，嘉母辞，自求质钱，为子还责。”
嘉虽亏犯教义，而熊无请杀之辞。熊求所以生之，而
今杀之，非随所求之谓。始以不孝为劾，终于和卖结
刑，倚旁两端，母子俱罪。滕签法文，为非其条。嘉所存
者大，理在难申，但明教爰发，矜其愚蔽。夫明德慎罚，
文王所以恤下；议狱缓死，《中孚》所以垂化。言情则母
为子隐，语敬则礼所不及。今舍“‘乞宥’之评，依请杀之
条，责敬恭之节，于饥寒之隶，诚非罚疑从轻，宁失有
罪之谓也。愚以谓降嘉之死，以普春泽之恩；赦态之
愆，以明子隐之宜。则蒲亭虽陋，可比德于盛明；豚鱼
微物，不独遗于今化。”事未判，值赦并免。

承天补尚书殿中郎兼左丞。吴兴馀杭民薄道举为
劫，制同籍期亲补兵，道举从弟代公、道生等并为大
功亲，非应在补谪之例。法以代公等母存为期亲，则
子宜随母补兵。承天议曰：“寻《劫制》，同籍期亲补兵，大
功不在例。妇人三从，既嫁从夫，夫死从子。今道举为
劫，若其叔尚存，制应补谪，妻子营居，固其宜也。但为”
劫之时，叔父已没，代公道生，并是从弟大功之亲，不
合补谪。今若以叔母为期亲，令代公随母补兵，既违
大功不谪之制，又失妇人三从之道。由于主者守《期
亲》之文，不辨男女之异，远嫌畏负，以生疑惧，非圣朝
恤刑之旨。谓代公等母子，并宜见原。

《张敷传》：“敷字景引，吴郡人，吴兴太守邵子也。生而母
没，年数岁，问母所在，家人告以死生之分，敷虽童蒙，
便有思慕之色。年十许岁，求母遗物，而散施已尽，唯
得一画扇，乃缄录之。每至感思，辄开笥流涕，见从母
常悲感哽咽。”

《邓琬传》：“琬及馀同逆，伏诛。何慧文始同谋逆，其母禁
之不从，母乃携女归江陵，遽嫁之。”

《范晔传》：“晔字蔚宗，泰少子也。母如厕，产之额为砖所
破，故以砖为小字。出继从伯弘之兄暠，为宜都太守。
嫡母随暠在官，母亡，报之以疾，晔不时奔赴，及行，又
携妓妾自随，为御史中丞刘损所奏，太祖爱其才，不
罪也。后晔及外甥谢综有逆谋，为徐湛之所发，出市，
家人悉至相见。晔所生母泣曰：‘主上念汝无极，汝曾
不能感恩，又不念我老，今日奈何’？”仍以手击晔颈及
颊。晔颜色不怍，综母以子弟自蹈逆乱，独不出视晔
语综曰：“姊今不来，胜人多也。”
《朱百年传》：百年与孔凯友善，家素贫，母以冬月无衣并无絮，自此不衣绵帛。尝寒时就凯宿，衣悉袷布。饮
酒醉眠，凯以卧具覆之，百年不觉也。既觉，引卧具去
体，谓凯曰：“绵定奇温。”因流涕悲恸，凯亦为之伤感。
《向靖传》：靖小字弥，以佐命功，封曲江县侯，卒，子植嗣。
不受母训，夺爵。

《刘敬宣传》：敬宣字万寿，彭城人。父牢之，镇北将军。敬
宣八岁丧母，昼夜号泣，中表异之。辅国将军桓序镇
芜胡，牢之参序军事。四月八日，敬宣见众人灌佛，乃
下头上金镜以为母灌，因悲泣不自胜。序叹息谓牢
之曰：“卿此儿既为家之孝子，必为国之忠臣。”

《沈攸之传》：“攸之招集才力之士，随郡人双泰真，有干
力，召不肯来。后泰真至江陵卖买，有以告攸之者，攸
之因留之，补队副，厚加料理。泰真无停志，少日叛走，
攸之遣二十人被甲追之，逐讨甚急，泰真杀数人，馀
者不敢近。欲过家将母去，事迫不获，单身走入蛮，追
者既失之，录其母而去。泰真既失母，乃出自归，攸之”
不罪，曰：“此孝子也。”赐钱一万，转补队主。其矫情任笇
皆如此。

《晋熙王昶传》：前废帝既诛群公，弥纵狂暴。昶聚众起
兵，统内诸郡并不受命，斩昶，使将佐文武悉怀异心。
昶知其不捷，乃夜与数十骑开门北奔索虏，弃母唯
携爱妾一人，作丈夫服，亦骑马自随。

《孔靖传》：“靖子渊之，大明中为尚书比部郎。时安陆应
城县民张江陵与妻吴共骂母黄令死，黄忿恨自经
死，值赦律：父子贼杀，驱伤父母，枭首骂詈弃市。谋杀
夫之父母亦弃市。值赦，免刑补治。江陵骂母，母以之
自戮，重于驱伤。若同杀科则疑重，用驱伤及骂科则
疑轻。制唯有打母遇赦犹枭首，无骂母致死值赦之”
科，渊之议曰：“夫题里逆心，而仁者不入，名且恶之，况
乃人事。故驱伤咒诅，法所不原，詈之致尽，则理无可
宥，罚有从轻。盖疑失善求之文旨，非此之谓。江陵虽
值赦恩，故合枭首，妇本以义，爱非天属，黄之所恨，情
不在吴，原死补治，有允正法。”诏如渊之议，吴免弃市。
《郭世道传》：“世道，会稽永兴人也。生而”失母，父更娶。世
道事父及后母，孝道淳备。年十四，又丧父，居丧过礼，
殆不胜丧。家贫无产业，佣力以养继母。妇生一男，夫
妻共议曰：“勤身供养，力犹不足，若养此儿，则所费者
大。”乃垂泣瘗之。母亡，负土成坟，亲戚或共赙助，微有
所受。葬毕，佣赁倍还先直。服除后，哀戚思慕，终身如
丧者。以为追远之思，无时去心，故未尝释衣幍仁厚
之风行于乡党，邻村大小，莫有呼其名者。

《小名录》：广陵王义真字车士，为扬州刺史。太后谓帝
曰：“道邻汝布衣时兄弟，宜用为扬州。”上曰：“寄奴于道
邻，岂有所惜？但扬州根本，所寄事务至多，非道邻所
了。”太后曰：“道邻年出五十，不如汝十岁儿也。”上曰：“车
士虽为刺史，事无大小，皆由寄奴。道邻年长，不亲其
事，则于听不足。”太后默然。

郑缉《孝子传》：“吴隐之字处默，少有孝行，遭母丧，哀毁
过礼，时与太常韩康伯邻居。康伯母，扬州刺史殷浩
之妹，聪明妇人也。隐之每哭康伯母，辄辍事流涕，悲
不自胜，终其丧如此。谓康伯曰：‘汝后若居铨衡，当用
此軰人’。后康伯为吏部尚书，乃进用之。”
《南齐书宣孝陈皇后传》：“后生太祖，太祖年二岁，乳人
乏乳，后梦人”以两瓯麻粥与之，觉而乳大出，异而说
之。

《张岱传》：岱为司徒左西曹，母年八十，籍注未满，岱便
去官，从实还养。有司以岱违制，将欲纠举，宋孝武曰：
“观过可以知人，不须案也。”

《沈冲传》：冲与兄淡渊三人，皆为司直，母孔氏在东，邻
家失火，疑为人所焚，爇大呼曰：“我三儿皆作御史中
丞，与人岂有善者？”

《刘𪩘传》：𪩘有至性，母孔氏甚严明，谓亲戚曰：“阿称便
是今世曾子。”阿称，𪩘小名也。年四十馀，未有婚对。建
元中，太祖与司徒褚渊为𪩘娶王氏女王氏。壁挂
屦土，落孔氏床上。孔氏不悦，𪩘即出其妻。

《何昌㝢传》：“建平王景素为征北南徐州，昌㝢为府主
簿，以夙素见重，母老求禄，出为湘东太守，加秩千石。”
《沈文季传》：“永元元年，始安王遥光反。文季及兄子昭
略被召于华林省死。昭略弟昭光闻收至，家人劝逃
去，昭光不忍舍母，遂见获，杀之。”

《王融传》：融欲立子良，郁林深忿疾。融即位十馀日，收
下廷尉狱，赐死，时年二十七，临死叹曰：“我若不为百
岁老母，当吐一言。”融意欲指斥帝在东宫过失也。
《刘怀珍传》：怀珍子灵哲，字文明。所生母常病，灵哲躬
自祈祷，梦见黄衣老公曰：“可取南山竹笋食之，疾立
可愈。”灵哲惊觉，如言而疾瘳。嫡母崔氏及兄子景焕，
泰始中没虏，灵哲为布衣，不听乐。及怀珍卒，当袭爵，
灵哲固辞，以兄子在虏中，存亡未测，无容越当茅土。
朝廷义之。灵哲倾产私赎嫡母及景焕，累年不可得。
世祖哀之，令北使告虏主，虏主送以还南，袭怀珍封
爵《谢𤅢传》：𤅢为吴兴太守。长城县民卢道优家遭劫，诬
同县殷孝悌等四人为劫，𤅢收付县狱考正。孝悌母
骆诣登闻诉，称“孝悌为道优所诽谤，横劾为劫一百
七十三人，连名保征，在所不为申理。𤅢闻孝悌母诉
及启，建康狱覆，道优理穷款首，依法斩刑。”有司奏免
𤅢官。

《傅琰传》：“琰遭母丧，居南岸，邻家失火，延烧琰屋，琰抱
柩不动，邻人竞来赴救，乃得俱全。琰股髀之间，已被
烟焰。”

《顾欢传》：“欢母年老，躬耕诵书，夜则燃糠自照。母亡，水
浆不入口六七日，庐于墓次，遂隐遁不仕。”

《臧荣绪传》：“关康之隐京口，征通直郎，不就。晚以母老
家贫，求为岭南小县。”

《孙淡传》：“淡，太原人也，居长沙，事母孝。母疾不眠食，以
差为期。母哀之，后有疾，不使知也。”

《杜栖传》：建武二年，剡县有小儿，年八岁，与母俱得赤
斑病。母死，家人以小儿犹恶，不令其知。小儿疑之，问
云：“母常数问我病，昨来觉声羸，今不复闻，何谓也。”因
自投下床，匍匐至母尸侧，顿绝而死。乡邻告之，县令
宗善才求表庐，事竟不行。

《萧叡明传》：叡明少有至性，奉亲谨笃，母病躬祷，夕不
假寐，及亡，不胜哀而卒。永明五年，世祖诏曰：“龙骧将
军安西中兵参军、松滋令萧叡明爱敬淳深，色养尽
礼，丧过乎哀，遂致毁灭。虽未达圣教，而一至可愍。宜
加荣命，以矜善人。可赠中书郎。”

《乐颐传》：“颐字文德，尝遇病，与母隔壁，忍痛不言，啮被
至碎，恐母之哀己也。吏部郎庾杲之尝往候颐，为设
食，枯鱼菜菹而已。杲之曰：‘我不能食此’。母闻之，自出
尝膳鱼羹数种，杲之曰：‘卿过茅季伟，我非郭林宗’。”
“雁门解仲恭，母病经时不差，入山采药，遇一老父，语
之曰：‘得丁公藤，病立愈。此藤近在前山际，高树垂下
便是也，忽然不见’。”仲恭如其言得之治病母即差。至
今江陵人犹有识此藤者。

《江泌传》：泌字士清。母亡后，以生阙供养，遇鲑不忍食，
食菜不食心，以其有生意也。泌族人兖州治中泌，黄
门郎悆子也，与泌同名，世谓泌为“孝江泌”以别之。
《华宝传》：宝，晋陵无锡人也。同郡薛天生，母遭艰，菜食，
天生亦菜食，母未免丧而死。天生终身不食鱼肉，与
弟有恩义。

《韩灵敏传》：“吴郡范法恂妻褚氏，勤苦执妇业。宋昇明
中，孙昙瓘谋反亡命。褚谓其子僧简曰：‘孙越州先姑
之姊子。与汝父亲则从母，兄弟交则义重。古人逃窜，
脱不免，汝宜收之’。昙瓘寻伏法。褚氏令僧简往敛葬。
年七十馀，永明中卒。僧简在都闻病驰归，未至而褚
已卒。将殡，举尸不起。寻而僧简至焉。”

《朱谦之传》：“谦之字处光，吴郡钱唐人。父昭之，以学解
称于乡里。谦之年数岁，所生母亡，昭之假葬田侧，为
族人朱幼方燎火所焚。同产姊密语之，谦之虽小，便
哀戚如持丧。年长，不婚娶。永明中，刃杀幼方，诣狱自
系。县令申灵勗表上别驾孔稚珪、兼记室刘琎、司徒
左西掾张融笺与刺史豫章王曰：‘礼开报仇之典，以
申孝义之情；法断相杀之条，以表权时之制。谦之挥
刃酬冤，既申私礼；系颈就死，又明公法。今仍杀之，则
成当世罪人；宥而活之，即为盛朝孝子。杀一罪人，未
足弘宪；活一孝子，实广风德。张绪、陆澄，是其乡旧，应
具来由’。”融等与谦之并不相识，区区短见，深有恨然。
豫章王言之，世祖时吴郡太守王慈、太常张绪、尚书
陆澄并表论其事。世祖嘉其义，虑相复报，乃遣谦之
随曹虎西行。将发，幼方子恽于津阳门伺杀谦之，谦
之之兄选之又刺杀恽。有司以闻，世祖曰：“此皆是义
事，不可问。”悉赦之。

《刘善明传》：“善明为后军将军，直阁五年，青州没虏，善
明母陷北虏，移置桑干。善明布衣蔬食，哀戚如持丧。
明帝每见，为之叹息，时人称之。转宁朔将军，巴西梓
潼二郡太守。善明以母在虏中，不愿西行，涕泣固请，
见许。朝廷多哀善明心事。元徽初遣北使，朝议令善
明举人，善明举田惠绍使虏，赎得母还。”

《薛渊传》：“渊，安都从子，亲族皆入北。太祖镇淮阴，渊遁
来南，母索氏不得自拔，改嫁长安杨氏。渊私遣购赎，
梁州刺史崔慧景报渊云：索在界首，遣信拘引，已得
拔难。渊表求解职，至界上迎之，见许，改授散骑常侍，
征虏将军。渊母南归，事竟无实。永明元年，渊上表解
职，送貂蝉。诏曰：‘远隔殊方，声问难审。渊忧迫之深，固’”
辞朝列。“昔东关旧典，犹通婚宦，况母出有差，音息时
至，依附前例，不容申许。便可断表，速还章服。”渊以赎
母既不得，又表陈解职，诏不许。后虏使至，上为渊致
与母书。

《齐书》：高帝第十一子钧，年五岁，所生区贵人病，便加
惨悴，左右依常以五色粄饴之，不肯食，曰：“须待姨差。